Jedanaest mjeseci

Volim svoju baku. Često slušam njene stare priče. Mogu ih slušati cijeli dan. Znam joj nekad doći dok gleda televiziju i tad joj smetam. Otkako je moj did umro, najviše volim slušati bakine priče o njemu. Zapravo, otkad ga nema, posvuda čujem njegovo ime i priče iz njegova života. Sjedim na obali, promatram pučinu Jadranskog mora, brodove u portu. Jedan se veliki brod ističe. Poseban je zato što ga je sagradio moj did. Moj did je bio čovjek sa velikim Č. Čovjek od čuda, čovjek od časti. Imao je puno zabavnih i zanimljivih zgoda na moru i pokraj njega.

Davnih dana, dogodilo se nešto sasvim neobično i zastrašujuće. Kamion pun šarenih orhideja pao je niz travnjak. Moj did je hitro potrčao niz rampu. Svi su se pitali kako je vozač, no on je izašao iz gomile cvijeća bez ogrebotine. Did ga je bez razmišljanja pozvao na ručak i čašu vina, a kasnije mu je pomogao pokupiti bukete cvijeća koji su ostali živi. Vozač se bojao da ih netko ne ukrade, ali mu je did kazao da ovdje ljudi nisu takvi. Ipak, to je mjesto u kojem živim, Lađin porat. Tu ima svega, pa shvaćam zašto se bojao. Bilo je čudo što ni jedan buket nije ukraden ali ipak, mog dida su posvuda u životu pratila čuda. Možda je on imao kakve veze s tim. Uvijek je imao dobre namjere i činio dobra djela. Jedno od takvih dobrih djela koje je učinio je bilo u lovu. Imao je psa zvan Lajka, nazvan po ruskom psu koji je prvi put otputovao na Mjesec. Dok je did išao u lov, Lajka je nanjušila divlju svinju. Htjela ju je uhvatiti, ali je upala u jamu. Nije mogla van, ali je did dobio ideju. Uzeo je pušku i jaketu zavezao oko nje. Spustio ju je polako prema psu, kao da spušta udicu u more. Lajka je brže bolje zagrizla jaketu i skočila na dida sa zahvalnošću.

Moj did je svima pomagao. Čistio je ribu jednog popodneva, kada je čuo čovjeka kako viče s pola kanala. Bila je magla i did ga nije mogao vidjeti, ali i za to je smislio rješenje. Did je upalio glasnu glazbu, kako bi čovjek mogao pomoću zvuka pronaći kopno. Čovjek ga je odmah čuo i krenuo k njemu. Bio je didov poznanik pa su porazgovarali uz ribu. Moj did je bio pravi ribar. Rodio se na Rujnu, ali je živio cijeli svoj život uz more. Čak je i umro na brodu, a kad se to dogodilo, moj je tata bio zaprepašten. Sve su mu lađe potonule i život mu se promijenio. Ali ne samo tati, nego svima nama, cijeloj obitelji.

Prošlo je čudnih jedanaest mjeseci otkad mog dida nema. Čuda su prestala, ali volim se sjetiti čudesnih zgoda iz njegovog života. Nadam se da će i moj život biti sličan, no to ćemo još vidjeti.

 Lana Krapić, 7. razred